Nege dood ná Welkom-busongelukNege mense is in die ongeluk naby Welkom dood. (Foto: Vrystaatse departement van gesondheid) ŉ Busbestuurder het vanoggend glo selfmoord gepleeg kort ná ŉ ongeluk waarin agt van sy passasiers omgekom het. Volgens die polisie het die busbestuurder by ŉ verkeersirkel beheer oor die voertuig verloor en dit het omgeslaan. Die Vrystaatse departement van gesondheid sê drie mense is in ŉ bedenklike toestand, agt mense is ernstig beseer en nóg 35 mense het geringe beserings opgedoen toe die bus kort voor 05:00 in Almaweg in Welkom omgeslaan het. Die departement het gesê vier van die slagoffers was kinders. “Sewe van die oorledenes is op die toneel dood verklaar en ŉ kind is later in die hospitaal dood. Die bestuurder van die bus het hom na bewering aan ŉ boom naby die ongelukstoneel opgehang,” het die departement gesê. Die Welkom-polisie ondersoek klagte van strafbare manslag en doen ŉ geregtelike doodsondersoek na die voorval. Luidens berigte was die Intercape-bus op pad van Upington in die Noord-Kaap na Johannesburg. Die beseerdes word by die Bongani-hospitaal, die St. Helena- private hospitaal, Mediclinic en die Thusanong-hospitaal behandel. Maroela Media het Intercape om kommentaar genader en wag op terugvoer.